정조 22년
戊午四月二十七日午時上御誠正閣大臣備局有司堂上戶惠堂吏兵判曾經統制使京畿監司御史同爲入侍時行右承旨李泰永假注書李弘謙記事官金景煥承膺祚檢校待敎李存秀右議政李秉模兼戶曹判書金華鎭行左參贊鄭民始漢城判尹李敬懋吏曹判書金載瓚兵曹判書李時秀行大護軍趙心泰刑曹判書趙鎭寬行護軍徐有大京畿監司李在學暗行御史呂駿永以次進伏訖秉模曰日熱甚緊聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣近日農情亦甚望雨乎數日東風連吹必是釀雨之徵矣仍敎民始曰卿纔自楸行還楊州等地農形果何如民始曰東北方則時雨種種沾足移秧幾盡爲之而其中翻畓姑未移種矣上曰然則漢水以南獨未浹洽似切渴望之情矣民始曰臣聞西來人傳言則西路間或有阻水處云漢南農形之遜於他方可知矣上敎在學曰以卿所聞畿邑農形果何如云耶在學曰漢南諸邑多有水根處故民情姑不至渴急而但牟麥高燥田間有損減之慮云矣上曰麥事何當收鎌乎在學曰近間如得一雨則今月內盡爲成實矣上命御史進前讀奏書啓別單駿永讀奏書啓上命載瓚進前敎曰繡啓中列邑倅論列者隨輕重稟決可也載瓚曰此慶尙道暗行御史呂駿永書啓也栍邑守令中大丘判官洪履簡河西面四十結民災胡歸書員之囊橐邑外倉近千包還穀反被該色之幻弄倉屬之偸取精穀換置麤穀者以四五錢貿取民還仍置庫中白骨徵布二百餘名亦極驚駭爲辭俵災捧還則一任吏奸軍布冤徵則大關邦禁溺職之罪在所難免令該府拿問嚴處何如上曰依爲之出擧條載瓚曰密陽府使尹㬘數千石之公穀貸用近萬石之臥還反作俱爲犯科而還穀則未捧而色落之本錢殆近三千餘兩結錢則防納而賑穀之立本者洽滿二千九百之數白骨冤徵多至六百餘名爲辭公穀貸用臥還反作不但極其夥多而至於還穀之未捧謂捧色落之先爲勒徵者事係法外罪固難赦爲先罷黜其罪狀令該府拿問嚴勘何如上曰依爲之出擧條載瓚曰沿路守令中柒谷前府使尹養儉山倉捧還擧多空殼修城錢米公然取用守番軍錢任意加捧而南倉錢六百兩放債民間尙未收殺爲辭繡啓論列俱係不法不可以已遞有所容貸令該府拿問重勘何如上曰依爲之出擧條載瓚曰淸道前郡守申大羽還穀未捧三千餘石而以已捧磨勘營作錢二萬五千兩督捧民間吏鄕作奸爲辭還穀虛錄作錢督捧之罪不可以已遞而勿論令該府拿問處之何如上曰依爲之出擧條上曰玄風倅之犯科似屬公罪繡衣之見果何如駿永曰空殼穀別捧條分給實戶者卽不過襲謬例而不爲禁斷故略爲論列而果是公罪矣上曰然則置之可也載瓚曰永川郡守沈公著四百石還租之直捧賑所旣沒稱停五百兩私錢之出給倉色將爲立本火稅加捧至於八十一結而諉以朝陽閣修補南倉錢一千五百兩結錢二千七百兩或爲防結或爲放債以六七分邊兩年取用昨夏年條幻弄猶屬餘事還穀作錢一千四百餘石而米每石價四兩五六錢租爲二兩而立本則米一石二兩五錢租一石八錢式分定單代者九千五百石而吏奴還混入其中白骨徵布爲一百六十三名爲辭諸條犯科若是狼藉永川郡守沈公著爲先罷黜其罪狀令該府拿問重勘何如上曰依爲之諸般發覺之罪節節痛駭若有嚴畏之心焉敢爲此鄙瑣之事肆行不法乎若不別般勘罪何以懲他待其拿來嚴問捧口招以爲照法嚴繩之地可也出擧條載瓚曰義城縣令金喆淳二百石倉穀胡爲擅用三百石追停又歸吏還營穀作錢徵族民間大同木見退始緣吏奸終又峻捧而吏奴逋六千七百餘石三百餘石則疊出民間三百餘石則以營作例捧上爲辭其不能束濕自歸病民之罪令該府拿問嚴勘何如上曰依爲之出擧條載瓚曰新寧縣監南正和還穀單代四千餘石錢還捧上四百餘兩爲辭事雖襲謬罪在違法令該府拿問處之何如上曰依爲之出擧條載瓚曰新寧前縣監李龜錫新舊吏逋七千四百餘石而米四千四百石每石價捧以一兩二錢太六百餘石每石價捧以七錢租木麥二千餘石每石價捧以六錢勒給民間或許單代或捧本錢殘民之騷擾移徙十居三四爲辭吏逋之勒徵殘民以致流亡者大關不法令該府拿問重勘何如上曰依爲之出擧條載瓚曰河陽縣監趙永祥抄飢太精冤漏太多觴政太過健忘甚多爲辭從重推考何如上曰依爲之出擧條載瓚曰淸河縣監金熙澤還穀當捧六千石除其元停退追停退則餘不過數千餘石而未捧反作爲五百餘石倉色幻弄爲二百餘石而分還分賑擧多空殼民情遑急十倍他處三十結民災皆入猾吏之弄奸四十名白骨一任冤布之徵出爲辭還政軍政若是不察則災年弊局不職可知罷黜何如上曰公法雖難容貸且聞繡衣之言其非故犯可知迎送之際得斧之勝於失斧有未可必爲先推考以責來效可也出擧條載瓚曰監司李亨元數載雄藩別無實績災年賑政亦無設施各庫還之峻價捧上歇價出給外受米之私買貢人轉賣他處停退命下之後營穀所停不過十分之一耗條移賣飭敎何如而以數邑發賣言之他邑之移來可以推知爲辭而道臣體重所犯諸條令廟堂稟處何如上曰大臣之意何如秉模曰繡啓論列極爲峻切藩任雖重有難仍置該監司李亨元亟施罷職之典何如上曰昨年封置之啓待賑畢麥登欲爲開坼處分所擬之律不下於投放則今此罷職薄勘可謂律不當罪繡衣下去之時先從道伯治績使之糾察則觀於啓語難免失之太寬且況所發覺者如非作錢之事皆是弄還之擧職在方面流弊民邑若是放恣拿致王府照法重勘斷不可已而賑政方訖穀簿棼亂待其勘簿報來後令該府拿來以前後罪狀捧口招以聞可也出擧條載瓚曰此外守令察訪之別無殊績亦無顯疵者竝置之何如上曰依爲之出擧條時秀曰卽伏見慶尙道暗行御史呂駿永書啓則鳥嶺別將韓得祚雖勤糴政宜勉松禁爲辭嶺隘禁條松政爲重旣曰宜勉則不嚴可知罷黜何如上曰依爲之出擧條載瓚曰大丘營將金處純尙州營將李源龍忠州營將崔重敎慶尙監營中軍韓祜增毁譽之間俱無表著竝置之何如上曰依爲之出擧條秉模曰此嶺南暗行御史呂駿永書啓別單也其一統還之以錢代捧各別詳探則永川郡米五十石每石價四兩四錢捧上雖過詳定之價亦非市直之外此外別無他邑所聞而統穀移貿近又冒禁分排列邑殆無限節奸吏之添給墨倅之憑藉職由於此該營移貿雖稱公用量宜酌定外一切嚴防輸納時補縮情債亦爲痛禁事也統營移貿之弊不可勝言而或防或許蓋緣該營事勢之亦不可不念也向在己酉因統帥狀請以限六千石許貿而自該營運去各邑運納之弊一切嚴禁之意覆啓行會則所當一遵無替而今又登於繡啓其不能恪守定數可以推知該營之濫雜如此墨倅之憑藉立本勢所必至事之可駭莫此爲甚而論其事情則移貿一節恐難一切永塞下詢于曾經帥臣而處之何如上曰曾經統帥各陳所見可也敬懋曰統營將士支放之需二萬餘石專靠於三道耗條而兩湖耗穀元無船運之例故竝與嶺南之山郡耗條發賣換貿於本道中沿江海各邑者自古伊然而外此坐運之術誠非智慮之所可施矣間有各邑不善擧行弊或滋生之端上自廟堂視作病民之竇每有防禁之論而以嶺南之廣限萬石移貿何足爲弊於民邑乎今而後定以石數嚴立科條吏緣爲奸之弊一切科勘之外恐無他道矣心泰曰統營之限年許施者寔是朝家軫念支放之德意而行之不過十年弊復如前至登繡啓誠甚可駭而第以該營事勢言之歲辦二萬石穀物然後可以排比而湖海之轉移路阻嶺沿之貯穀不敷則勢將取價於湖移貿於嶺此不可一切防禁從今以後毋論該營與各邑違越定數憑藉立本之弊更申法意如有犯科隨現論勘斷不可已且如輸納時補縮情債一款賃船而給格糧每石只捧數升色落初無情債之徵捧自是該營流來法例而每以統穀之移轉必致民冤之紛紜究其弊源所謂各邑餉穀秋捧時以虛殼苟充及其輸納之時簸揚取精見縮居多必再徵縮穀於民民怨之所由起職由於此而虛殼若苟充則補縮之弊無可祛之道此非細故此後則該營若濫捧更責情債則罪該帥各邑若麤捧再徵縮數則罪守令之意嚴立科條毋或饒貸然後法可嚴而民可支矣有大曰統營之以二萬餘石支放之由大臣及諸將臣已爲陳達而近來三南諸邑之所謂統穀耗條漸減已成弊源故自十年以來限六千石許貿以去者又爲已定之例以此爲統營一分支堪之道也臣意則統營卽一大營門也以米石之不敷爲不成樣之境則事體甚悶移貿一款依舊例遵行之外無他道矣惶恐敢達秉模曰年前之定數許貿實出於軫念該營之地而弊復登聞罪在冒犯爲先以別單辭意嚴關査問於該營使之無敢漫漶從實報來後稟處何如上曰依爲之出擧條上曰統穀移貿之防禁其來已久而年前許貿一款亦自有定數之限則其在奉承朝令者不可復犯於定限之外而今又以冒犯之弊至登繡啓是豈成說乎今以後則事宜一切痛矯而曾經帥臣之論亦不無異同想亦以該營事勢之不得不然故也亦難猝乍間議定第竢關飭査報後更爲稟決也秉模曰其一漕倉米之數千石除留法意有在而船格什物皆以本色上下矣一自地部換貿之後擧皆失望且貢人以外受下來則許多所屬無不空手外受之弊尤甚於換貿以荒租準折出給於民間以米一石價七兩二錢備給貢人荒租二石七斗零價不過數三兩而餘數勒徵於窮春顑頷之民則除留外受非但船人之害亦爲邑民之害俯詢有司卽爲變通事也除留米換貿極涉苟簡前後筵席屢奉變通之聖敎而該曹需用姑未得方便之道因循至今今見繡啓益知其爲弊多端退究劃代之策追後稟處何如上曰戶惠堂亦陳所見可也華鎭曰除留米卽稅納餘米而例以本色換貿則今此荒租折價之說莫曉其故而民弊旣如此雖不可不罷在經用則誠可悶矣民始曰當初換貿之擧雖出不得已之致而其實則非留置漕倉之本意到今爲弊之端又如此戶曹事勢雖可悶革罷換貿恐合宜矣上曰有司堂上亦陳所見可也時秀曰本道除留米歲漸減縮地部價錢每患難辦似無永久如例之勢矣鎭寬曰除留米之當初設置蓋欲儲之本倉差過十數年則可當該道之一年租稅其有關於經費本自不輕近年以來法綱漸弛留而斂散則多歸翻弄之資用之漫冗則有非制置之意此後則計除應下外竝付元稅上納恐宜矣秉模曰諸議別無異同畢竟革罷恐不可已矣上曰除留米設置之本意何如則京司之反爲換貿換貿之外更有外受之弊若不換貿則自可如式除留事面可正諸弊可祛自今度支換留名色特爲革罷可也出擧條上曰換貿名色終涉未安爲念嶺民之蘇弊每欲變通者久而因循未果常爲憫然矣今因繡啓旣發言端若不及今變通則更待何時乎今玆革罷之擧不待畢說而決心甚快豁矣秉模曰雖爲度支之些少補用而流來痼弊特命釐革實爲嶺民莫大之惠澤矣秉模曰除留米事伏奉批旨不勝欽仰而該曹之外受貽弊極爲未安繡啓登徹之後不可置而不論當該判堂從重推考何如上曰依爲之出擧條秉模曰其一淸道大寂寺卽省峴所管而驛吏驛屬之子姪親族之出家者必責身役春秋各捧壯紙一束價本情債殆至三四兩旣無除頉之規至有隣族之弊雖曰謬例乃是他處所無事也旣是出家則雖曰驛屬身役徵捧極爲無義此等謬例不可以些少公用仍而置之分付道臣自今革罷形止登聞何如上曰曾經道伯亦陳所見可也華鎭曰僧弊誠如繡啓則本驛之些少公用有不可顧矣泰永曰臣待罪藩任時詳知本驛有此弊而未及釐正矣出家而添身役徵族而歸官用況其紙價之如是夥然實爲呼冤之端繡衣旣已陳聞及今釐革恐不可已矣上曰卿等之言旣如此旣聞之後豈可仍置分付道臣斯速釐革可也出擧條上命書榻敎曰同副承旨入侍賤臣承命出傳同副承旨柳相祚進伏上曰省驛紙弊事在所當禁而本驛公用亦不無有資於此則一令除減得無掣礙之端乎承旨居在本道亦嘗聞此弊否相祚曰臣亦聞爲弊之滋甚矣秉模曰其一本道還弊實難殫擧而至於大丘府營各庫還上尤無矯救之策自今以後營各庫糶糴之法一切革罷專屬府庫則公私便當事也營還之弊誠如所論而弊之淺深亦自隨時而不同且念許多營屬沾漑之資猝難區處第更關問便否於該道恐好矣上曰曾經道伯亦陳所見可也華鎭曰捧還之際設有些少弊端營庫諸道皆有爲弊營府無異而許多營屬之聊賴亦不可不念其所矯弊之道惟在道伯嚴飭之如何矣泰永曰營門之設置還穀不但嶺南爲然有監營則必置營穀專爲營屬沾漑之資故至如嶺南之賑恤庫專爲吏奴料條而設之者則今難遽然變通而其糶糴之際許多弊端之甚於府屬繡衣之言誠然矣申飭道伯嚴査痛懲似好矣秉模曰竝罷營倉之難誠如諸議而繡啓旣以民隱爲言則置而勿論亦涉如何關問論報後稟處何如上曰依爲之出擧條秉模曰其一密陽後漕倉設立之時江水深闊裝載甚易壬子大水之後沙積灘淺小小葉船分運出海遲滯逗遛之弊實爲憫然金海水路裝載甚便云移此設彼恐無不可宜令道臣爛商取舍以便漕運事也金海移倉之論已自壬子之前而人見參差不但拘於移建之弊而至今仍置也繡衣目見形便而有此論列曾經道臣亦多登筵下詢處之何如上曰曾經道伯亦陳所見可也華鎭曰後漕倉不在浦口在於江邊而以其有水道之變遷近多移倉之議而移設處形便之如何臣未嘗躬審其所便否未敢臆對矣泰永曰後漕倉之當初設置於三浪江口未知何取而距海門十餘里地隘灘淺各邑稅米捧之於倉庭輸之於海船耗費之弊遲滯之患不一而足金海旣是接境而海邊可合設倉處亦有數處今若審其利害定其移建則所屬各邑亦必樂從矣繡衣別單中所達旣甚詳備臣別無他見矣秉模曰前道臣之論亦以移設爲便而事係審愼更令本道條列形便另具意見論理狀聞後稟處何如上曰依爲之出擧條秉模曰其一刑具載在金石而以內下營造尺逐邑摘奸則所謂刑杖多不中式擧多木尺獨尙州鍮尺毫無參差事也刑具之未準法尺良由木尺之邑各不同令該曹造送鍮尺於該道仍令準此造置於各閫邑鎭驛俾無過不及之弊何如上曰度支所在鍮尺卿其取來較正於典則尺度下送八道四都仍令道臣依所下尺度一一頒給管下邑鎭後狀聞此後繡行以今頒尺度有無考察事添書繡行事目可也出擧條秉模曰其一金海鳴旨島公鹽春秋分捧三千石而以七兩定價發賣爲奴貢給代本米還作發賣雜費及營門需用之資而創出七兩定價之後監色輩之私貿者必與公鹽同爲發賣故公鹽收捧前島民之柴水一切痛禁公鹽上江後私商之載運者不得賣買故公鹽未發賣之時嶺底各邑不得食鹽此爲嶺民之弊今於七兩之內雖減數兩奴貢給代本米還作發賣雜費固無所損而監色輩操切之弊可以不攻自破事也鳴旨島鹽弊島民與營底各邑之民有口輒言而其實則效害相參島民若非巡營之力則各閫邑鎭之貿販勢無以支當上流運鹽之數亦難保其廣布此實民人輩見一偏而未見一偏之說也極不過七兩之定式可爲公私俱便而萬一復踵前套有加無減則繡啓所論亦非過語嚴飭道臣減則可也而無得加之如有增價之說復入按廉之行則該道臣隨現重勘何如上曰依爲之出擧條秉模曰其一金海府有宮房稅納米二百五十三石船價米四十四石固當出給船人而漕倉色吏積年偸弄至於甲寅綻露船人欲爲推出則密陽府稱以屬公會錄又不出給嚴飭道臣卽令出給事也船價米之爲倉吏偸弄已極可㤉旣已綻露之後又不徵給於船人亦不成事理而其間委折猶有未詳卽令道臣行査果如繡啓則推給船人形止報來如有別船委折則亦令論報何如上曰依爲之出擧條秉模曰其一壬子川浦除非沙石堆積者外決無不起之理而永川出道時考閱災冊則今災一百五十結不入分俵故嚴覈委折則或歸流來舊陳或稱癸丑還起矣顧今列邑雖行査陳所得者不過書員輩零瑣之物而許多隱漏自在不論宜令廟堂嚴飭營邑俾有實效事也前道臣李泰永降續勸耕之請卽統指陳田非謂癸丑還起而營邑混淪看得雖以昨年時道臣狀啓言之終未解其要領故其時判付極爲嚴截至有狀啓還下送之命爲今營邑之道但當許其當頉査其還起移此充彼將西補東無使癸丑還起之說復行於民間而已今觀繡啓可知營邑之尙未分曉依舊漫漶謹將昨年判付及前後事實嚴明面飭於新道臣使之惕意擧行何如上曰曾經道臣亦陳所見可也華鎭曰時結之漸縮專由於災頉之轉加無論某樣陳自各其道嚴明査櫛則可責實效矣泰永曰癸丑白徵之弊實爲嶺民切骨之冤而五六年來漸次還實亦過其半昨年道伯所報今爲三千餘結則其所矯救恐不至甚難矣然而臣之年前以陳土之降等限年有所狀請蒙允行關列邑而時卽遞任未當秋務矣近聞守令或不無疑眩多以爲癸丑還起同在其中云旣稱還起卽非降續此不難知之事而不爲區別渾同擧論則吏奸民怨其將去益滋甚矣申飭道臣明白知委使守宰吏民更無眩惑之患恐不可已矣上曰依右相所奏爲之而癸丑還起爲嶺民切苦之瘼云故昨年飭敎至嚴且於其後狀啓又下別般飭敎俾勿更煩朝廷到今更以此事入於繡啓果何委折筵退後別關嚴飭須勿如前混圇至於前伯所請降續一款段落各異副嶺民之願此亦區別知委可也出擧條秉模曰近來還穀之弊已無可言而今以繡啓觀之拔戶一款大是還弊之本富戶則期於圖頉而只於難捧之戶分還故畢竟停退也積逋也爲弊之端不一而足此亦一番矯革者矣上敎泰永曰吏逋則雖難猝然釐正而至於拔戶之弊則自該營如可痛禁之則亦豈有如此之弊乎泰永曰臣待罪藩任時屢以此申飭守令而迄未禁之矣秉模曰黃白冤懲之弊朝家之前後飭禁果何如而今此繡啓中列邑之所犯非止一二紀綱所關誠極駭然當別般嚴繩然後庶可懲戢矣上曰予之一念耿耿者每以此弊爲先而道臣守令一無體予苦心其所犯禁若是狼藉豈不痛駭之甚乎繡啓中閑丁之私托書院有難搜括者勢或然矣此亦在於道臣禁飭之如何耳仍敎相祚曰承旨旣在本道凡係此等之弊另加嚴飭則非但爲小民之懲戒亦爲士大夫之見憚矣秉模曰今以繡啓觀之則牛禁松禁若是解弛實非細故合有別般申飭以重朝令矣上敎泰永曰營庖則因備關而設置者耶松禁尤何等切嚴而該營不能申飭致此禁令之解弛者亦何故也泰永曰營庖非報於備局而設者故因禁令時或撤罷而松田則㳂海諸處造船之材全資於此故亦難一切立禁至如黃腸封山事面甚重而近漸濯濯不勝寒心奉化倅名以差員主張禁條而猾吏奸民互相符同爲害亦多夕臣待罪藩任時發遣褊裨有時摘奸而執捉者甚多故隨卽痛治矣上曰大抵松禁事故相金致仁縷縷建白設禁之法意果何如而所謂主其禁令者乃反有用奸之弊云是豈成說乎華鎭曰本道柴政專以松木爲賴故其勢有難痛禁而其所禁制之得中惟在道臣守令之如何是謂人存政擧者矣上曰然矣前後禁令本自嚴密今不必別爲申禁須從現發以爲嚴處矣至於牛禁一事則營門處其董飭之地反爲犯法之首國綱所在誠極痛駭矣仍敎駿永曰列邑中何邑能有斷庖之效乎駿永曰臣屢使從人潛私買肉以探虛實則以無場市間狼藉者謂之斷庖而揆其實則諸邑無非犯科者矣上曰繡衣何不隨現捉痛繩以懲日後乎駿永曰治之則不可勝治故果未痛治矣上曰然則此乃繡衣不能禁察之科也鎭寬曰卽伏見嶺南御史呂駿永別單則以慈仁縣殺獄罪人朴銀三之兄弟互爲元犯事有所論列矣遠外獄情雖難遙度而査官之徑先往復兩人之竝欲償命果如傳說則大違法意請令道臣更爲明覈狀聞以爲稟處之地何如上曰依爲之寧有如許法理乎所謂初檢官之徑報尤係法外竝待更査後處分而當暑滯囚可悶使之斯速査聞之意嚴飭可也出擧條命書傳敎曰兩邑卽賑邑與之次邑今日政新除授密陽府使永川郡守皆令待開門辭朝給馬下送以除夫馬之弊仍命退諸臣以次退出